इकलौता हत्याकांड, जिसके करोड़ों गवाह; 1 साल बाद भी तय नहीं- कन्हैयालाल के हत्यारे कौन
Rajasthan Udaipur Hindu Tailor Kanhaiya Lal Murder Case उदयपुर का तालिबानी हत्याकांड राजस्थान का शायद इकलौता मामला होगा, जिसके करोड़ों गवाह हैं। घिनौने हत्याकांड के कुछ ही घंटों में इसका वीभत्स वीडियो करोड़ों मोबाइल तक पहुंच गया था
उदयपुर का तालिबानी हत्याकांड राजस्थान का शायद इकलौता मामला होगा, जिसके करोड़ों गवाह हैं। घिनौने हत्याकांड के कुछ ही घंटों में इसका वीभत्स वीडियो करोड़ों मोबाइल तक पहुंच गया था। जिसने भी वीडियो देखा, वो जानता है- कब, किसने, क्यों और कैसे मारा?
लेकिन एक साल बीतने के बावजूद कन्हैयालाल के हत्यारों को सजा मिलना तो दूर मुख्य ट्रायल तक शुरू नहीं हुआ है। कन्हैयालाल का परिवार निर्दोष होते हुए भी नर्क जैसी जिंदगी जी रहा है।
चश्मदीद गवाह राजकुमार का परिवार तबाह हो गया, लेकिन कन्हैयालाल की हत्या के बाद सोशल मीडिया पर हथियार लहराते दिखे हत्यारे गौस मोहम्मद और रियाज सहित 11 आरोपियों को अब तक सजा नहीं हुई है।
हर उदयपुरवासी, हर राजस्थानी और हर भारतीय के मन में एक ही सवाल है- 20 सेकेंड से भी कम समय में इस घिनौने हत्याकांड को अंजाम देने वाले हत्यारों को कब मिलेगी सजा?
कब मिलेगा कन्हैयालाल को इंसाफ? इंसाफ जिसकी आस में कन्हैयालाल का एक बेटा पिछले एक साल से नंगे पैर घूम रहा है। इंसाफ जिसका इंतजार कन्हैयालाल की अस्थियां कर रही हैं।
इस सवाल का जवाब जानने के लिए भास्कर ने कानून से जुड़े एक्सपट्‌र्स से बात की। पढ़िए पूरी रिपोर्ट…
पहले जानिए कहां तक पहुंचा मामला
पिछले 28 जून को उदयपुर में मालदास स्ट्रीट इलाके में भाजपा नेता नुपूर शर्मा का सोशल मीडिया पर समर्थन करने पर कन्हैयालाल साहू की गौस मोहम्मद और रियाज ने धारदार हथियार से गर्दन काट दी थी।
घटना के बाद 29 जून को राजस्थान पुलिस ने FIR दर्ज की थी। आतंकी कनेक्शन होने के कारण मामले की जांच NIA के सुपुर्द कर दी गई।
घटना के 177 दिन बाद 12 दिसम्बर, 2022 को NIA ने 11 को आरोपी बनाया और उनके खिलाफ चार्जशीट कोर्ट में पेश की। फिलहाल, कन्हैयालाल हत्याकांड पर अभी NIA कोर्ट में चार्ज फ्रेम बहस चल रही है।
क्या होता है चार्ज फ्रेम
कोर्ट में इस चार्जशीट में लगाए गए आरोपों (धाराओं) को लेकर चार्ज फ्रेम बहस चल रही है। इसमें NIA की ओर से अपॉइंट वकील टीपी शर्मा आरोपियों पर लगाई गईं धाराओं की पैरवी करेंगे।
इस दौरान सभी आरोपियों के बचाव पक्ष के वकील को जो अनुचित लगता है, वे उन धाराओं की खिलाफत करेंगे।
बहस पूरी होने के बाद बाद कोर्ट चार्ज फ्रेम करेगा और आरोपियों को उन पर लगाए गए आरोप धाराओं के साथ सुनाए जाएंगे।
इसे ही चार्ज फ्रेम बहस पूरी होना कहते हैं। इसके बाद मुख्य ट्रायल शुरू हो जाता है। साधारण शब्दों में कहें तो अभी तक कोर्ट में यह तय नहीं हुआ है कि कन्हैयालाल की हत्या किसने की?
देरी की वजह : वकील ही नहीं मिल रहा था पहले
घटना को एक साल होने को है, NIA कोर्ट में 20 ही पेशी हुई हैं। इसकी वजह है कि 10 महीने तक गौस व रियाज का केस लड़ने के लिए कोई वकील ही नहीं मिला था।
गौरतलब है कि वकीलों ने इस हत्याकांड का विरोध किया था और तय किया था कि वे गौस और रियाज का केस नहीं लड़ेंगे।
कोर्ट ने लगभग हर पेशी पर गौस और रियाज से पूछा आपका कोई वकील है तो बता दीजिए। क्या आपको सरकारी वकील चाहिए?
लेकिन हर बार गौस व रियाज ने कोर्ट से कहा कि- हम प्रयास कर रहे हैं, अभी वकील नहीं मिला है। लेकिन हम अपनी पैरवी के लिए खुद का वकील करवाएंगे।
इसके बाद कोर्ट ने अप्रैल से पहले की सुनवाई में पूछा था कि क्या आपके प्रयास से कोई वकील तैयार हुआ? गौस-रियाज ने कहा कि अभी तो कोई वकील नहीं मिला है, शायद वकील हमारे प्रयास से नहीं हो पाएगा।
इसके बाद कोर्ट ने इंतजार नहीं किया। अप्रैल में कोर्ट ने लीगल एड को पत्र लिखा कि गौस और रियाज को वकील उपलब्ध करवाया जाए।
कोर्ट के पत्र के बाद दोनों आरोपियों को लीगल एड देने के लिए विधिक सेवा प्राधिकरण को पत्र लिखा। इसके बाद प्राधिकरण ने दोनों की पैरवी के लिए एक वकील मई में उपलब्ध करवा दिया, जो पिछली पेशी पर कोर्ट में उपस्थित हुए थे।
अजमेर हाई सिक्योरिटी जेल में हैं ये आरोपी
पाकिस्तान के ये दो आरोपी भी शामिल
10. सलमान (कराची, पाकिस्तान)
11. अबू इब्राहिम (कराची पाकिस्तान)
आसान नहीं हत्यारों को सजा तक पहुंचाना…
300 से ज्यादा गवाह
मुख्य ट्रायल शुरू होने के बाद NIA की ओर से अपॉइंट वकील अपने गवाह पेश करने शुरू करेंगे। गवाहों से सवाल-जवाब बचाव पक्ष के वकील करेंगे।
फिर, बचाव पक्ष भी अपने गवाह पेश करना शुरू करेगा और NIA वकील इनके गवाहों से सवाल-जवाब करेंगे। एक्सपर्ट्स के अनुसार जितने ज्यादा गवाह होते हैं, उतनी ही लंबी प्रक्रिया चलती है।
NIA ने कोर्ट में इस मामले में 166 लोगों को गवाह बनाया है। इसके बाद मुख्य आरोपियों सहित हत्याकांड की साजिश के 9 आरोपी हैं।
इनके वकील भी अपने-अपने गवाह पेश करेंगे। बचाव पक्ष के वकील के गवाहों की संख्या भी 100 से अधिक होगी। ऐसे में इस मामले में करीब 300 गवाहों की गवाही हो सकती है।
गवाही में बीत जाएंगे 3 साल
गवाहों काे कोर्ट में आने में भी कई मुश्किलें होती हैं। कई गवाह कोर्ट आते नहीं है, इसके बाद कोर्ट उन्हें नोटिस जारी करती है। इसके बाद भी नहीं आने पर समन भेजता है।
समन तामील पुलिस करवाती है। कोर्ट अगर बहुत तेजी से भी काम करेगा तो भी काफी अधिक गवाह होने के कारण गवाह बुलाने की प्रक्रिया ही 3 साल से अधिक का समय लेगी।
दो आरोपी पाकिस्तानी, जिनके लिए चलेंगे चिट्ठियों के दौर
उदयपुर हत्याकांड के कुल 11 आरोपी हैं। गौस, रियाज सहित साजिश में शामिल 9 आरोपी अजमेर की हाई सिक्योरिटी जेल में बंद हैं। सभी को अलग-अलग बैरक में रखा जा रहा है।
इन सभी को न्यायिक हिरासत में रखा जा रहा है। वहीं 2 आरोपी पाकिस्तानी हैं। इनके नाम हैं सलमान (कराची, पाकिस्तान) और अबू इब्राहिम (कराची पाकिस्तान)। इन दोनों पर कन्हैया लाल की हत्या के लिए गौस व रियाज को उकसाने और साजिश के आरोप हैं।
पाकिस्तान में बैठे आरोपियों को हिरासत में लेना आसान नहीं है। अंतरराष्ट्रीय स्तर का मामला है। ऐसे में केंद्रीय गृह विभाग के स्तर पर दखल देना होगा।
इनकी गिरफ्तारी को लेकर भारत और पाकिस्तान के बीच चिट्ठियां चलेगी। इस मामले में सबसे अधिक समय इन दो आरोपियों तक पहुंचने में लगेगा।
हालांकि NIA के पास देश के बाहर भी जांच करने की पावर है। जरूरत पड़ने पर NIA जांच के लिए पाकिस्तान, नेपाल या दूसरे अरब देशों में भी जा सकती है।
सजा में लग सकते हैं 20 साल!
एक्सपट्‌र्स का कहना है कि कन्हैयालाल लाल के हत्यारों को सजा मिलने में 20 साल लग सकते हैं। इसे इस तरह समझ सकते हैं कि मान लेते हैं कि NIA कोर्ट हत्यारों को फांसी की सजा सुना देती है।
उस फैसले को हाईकोर्ट में चुनौती दी जा सकती है। हाईकोर्ट भी अगर NIA के फैसले को बरकरार रखता है तो आरोपी सुप्रीम कोर्ट का दरवाजा खटखटा सकते हैं।
अगर सुप्रीम कोर्ट भी हाईकोर्ट के फैसले को बरकरार रखता है तो राष्ट्रपति के पास भी दया याचिका लगाने का प्रावधान है। एक्सपट्‌र्स का कहना है कि इस प्रक्रिया में 20 साल तक का वक्त लग सकता है।
अमेरिका में 3 साल में न्याय
ग्लोबल लॉ एक्सपर्ट समर्थ कुमार ने बताया कि भारत का ट्रायल सिस्टम बहुत ज्यादा लंबा है। हमारे यहां लोअर कोर्ट में एवरेज ट्रायल टाइम 2 से 5 साल है, जबकि दूसरे देशों में ऐसा नहीं है। वहीं भारत में इसके बाद अपील व हायर कोर्ट्स का एवरेज ट्रायल टाइम तो तकरीबन 15-30 साल तक है।
उन्होंने बताया कि अमेरिका में लोअर कोर्ट्स में एवरेज ट्रायल टाइम महज 6 महीने है। वहीं, घटना के अगले 9 महीने से 36 महीने में सभी हायर कोर्ट्स से फाइनल जजमेंट तक आ जाता है।
एडवोकेट अजय कुमार जैन ने बताया कि ब्रिटिश काल के दौरान साल 1860 में लॉर्ड टॉमस बैबिंग्टन मैकॉले की बनाई भारतीय दण्ड संहिता (इंडियन पीनल कोड) देश में लागू की गई थी।
ये बहुत पुराना है, हालांकि इसमें समय-समय पर संशोधन होते रहे है। हमारे देश में अमेरिका के फेडरल पीनल कोड की तुलना में अपराधों में दी जाने वाली सजा बहुत कम है।
NIA की सक्सेस रेट 90 फीसदी से ज्यादा
जिस तरह अमेरिका में FBI है, वैसे ही भारत में NIA है। NIA भारत ही नहीं, दुनिया के किसी भी कोने में जाकर जांच कर सकती है। भारत सरकार ने जब भी NIA को कोई जांच सौंपी है, तो सक्सेस रेट 90 प्रतिशत से ज्यादा रहा है।
NIA आतंकवाद, साइबर आतंकवाद, देश के खिलाफ युद्ध छेड़ने, परमाणु ठिकानों से जुड़े अपराधों को डील करती है।
ये संस्था भारत के किसी भी हिस्से में आतंकी गतिविधि का खुद संज्ञान लेकर केस दर्ज कर सकती है। किसी भी राज्‍य में घुसने, जांच करने और लोगों को गिरफ्तार करने के लिए NIA को राज्‍य सरकार की अनुमति नहीं चाहिए।
देश से बाहर भी जांच करने के अधिकार है। अगर NIA कोर्ट में ट्रायल चल रहा है तो आरोपी को किसी और अदालत में, किसी और केस में पेश होने से रोका जा सकता है।
NIA केवल इन्वेस्टिगेशन एजेंसी नहीं, बल्कि प्रॉसिक्यूशन एजेंसी भी है। यदि अदालत कमजोर सबूतों के आधार पर किसी को जमानत देना चाह रही है, तो NIA बंद लिफाफे में सबूत या अन्य जानकारी दे सकती है। सील्ड कवर में क्या दिया गया है, इसे बताना भी जरूरी नहीं और तत्काल अदालत द्वारा जमानत रद्द कर दी जाती है।
शाबाशी मिली, लेकिन सरकारी नौकरी और इनाम को भूली सरकार
कन्हैयालाल का सिर कलम करने के बाद जब गौस और रियाज बाइक से भाग रहे थे, तो राजसमंद जिला निवास श्याम सिंह चुंडावत व प्रहलाद सिंह चुंडावत ने अपनी जान पर खेलकर पकड़ा था।
श्याम व प्रहलाद ने लगातार बाइक दौड़ाकर 50 किलोमीटर तक उनका पीछा किया था और चलती बाइक पर ही पुलिस को सूचना दे दी थी।
इसके बाद श्याम सिंह व प्रहलाद की बताई लोकेशन पर पहुंचकर पुलिस ने गौस व रियाज को अपनी जीप से टक्कर मारकर नीचे गिराया था। दोनों बहादुर युवकों की मदद से पुलिस ने आरोपियों को काबू किया।
सरकार की ओर से सरकारी नौकरी व बंदूक का लाइसेंस दिलाने का आश्वासन दिया गया। आज इस घटना को लगभग 1 साल पूरा हो गया है।
श्याम और प्रहलाद ने भास्कर को बताया कि अब तक उन्हें सरकार से कोई सहायता तो दूर, सुरक्षा के लिए हथियार लाइसेंस तक नहीं मिला है।
विधानसभा में नेता प्रतिपक्ष राजेंद्र राठौड़ और राजसमंद सांसद दीया कुमारी भी ये मुद्दा उठा चुके हैं कि जिन जाबांजों ने अपनी जान पर खेलकर कन्हैयालाल की जान लेने वालों को पकड़ने में पुलिस की मदद की, उन्हें भुला दिया गया है।
सीरीज की अगली किस्त में पढ़िए : कैसे विधानसभा चुनावों में तालिबानी हत्याकांड से बनेंगे और बिगड़ेंगे समीकरण
​​​​​​देश-दुनिया को दहलाने वाले तालिबानी हत्याकांड की सीरीज की पहली 4 खबरों को रीडर्स ने काफी पसंद किया है, आप भी उसे यहां पढ़ सकते हैं...
पार्ट-1: उदयपुर फाइल्स फिल्म में दिखेगा कन्हैयालाल हत्याकांड?:रिश्तेदारों ने घर आना छोड़ा, खौफ में परिवार, बेटों को आने में देर हो जाए तो कांप जाती है मां (-पूरी खबर पढ़ने के लिए क्लिक करें)
पार्ट-2: जहां कन्हैयालाल का गला काटा, वहां का मार्केट बर्बाद हुआ:ग्राहक आना बंद हुए, व्यापारी दुकानें खाली कर गए, खौफ में बाहर ताले लगा घरों में रह रहे लोग (-पूरी खबर पढ़ने के लिए क्लिक करें)
पार्ट-3: कन्हैयालाल के हत्यारों के परिवार का पहला इंटरव्यू:पत्नी भाग गई, बच्चों को स्कूल में एडमिशन नहीं, पिता को ताना- वो जा रहा आतंकवादी का बाप (-पूरी खबर पढ़ने के लिए क्लिक करें)
पार्ट-4: इनकी आंखों के सामने रोज कटता है कन्हैयालाल का गला:शरीर बेजान हुआ, डर ऐसा कि नेम प्लेट से नाम हटाया; बेटी नहीं कर पा रही शादी (-पूरी खबर पढ़ने के लिए यहां क्लिक करें)
